
                                     RAPORT

asupra  propunerii legislative de modificare şi completare a alineatului 1 al articolului 11 din Legea nr.10 din 08/02/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, versiune consolidată în 01/04/2007
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă de modificare şi completare a alineatului 1 al articolului 11 din Legea nr.10 din 08/02/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, versiune consolidată în 01/04/2007,  trimisă cu adresa nr.Pl-x 341 din 12 mai 2008 şi  înregistrată cu nr. 31/502 din 13 mai 2008.
               Senatul, în calitate de primă Cameră sesizată, a respins iniţiativa legislativă în şedinţa din 6 mai  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Propunerea legislativă are ca obiect de reglementare  modificarea alin.(1) al art.11 din Legea nr.10/2001 privind regimul juridic al unor imobile preluate în mod abuziv în perioada 6 martie 1945-22 decembrie 1989, republicată, cu modificările şi completările ulterioare, în sensul ca imobilele expropriate şi care nu au fost demolate să se poată restitui integral în natură numai persoanelor fizice îndreptăţite, dacă nu au fost înstrăinate, cu respectarea prevederilor legale, iar persoanele juridice îndreptăţite să beneficieze numai de despăgubiri.

             Consiliul Legislativ, prin avizul nr.1749 din 17.12.2007, a avizat favorabil propunerea legislativă, cu observaţii şi propuneri.
             Guvernul, prin punctul de vedere  transmis cu adresa nr.192 din 23.01.2008, nu susţine adoptarea acestei iniţiative legislative motivând că propunerea ca persoanele juridice să beneficieze numai de despăgubiri, nu şi de restituirea în natură, constituie o discriminare faţă de persoanele fizice care se bucură de ambele măsuri.

              Comisia pentru administraţie publică,amenajarea teritoriului şi echilibru ecologic, precum şi Comisia pentru drepturile omului, culte şi problemele minorităţilor naţionale au avizat negativ această propunere legislativă.
              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 27 august 2008. 
              La lucrările Comisiei au participat, din partea Autorităţii Naţionale pentru Restituirea Proprietăţilor, Oana Niţu şi Luiza Petrescu – consilieri.
              La dezbateri au fost prezenţi 14 deputaţi, din totalul de 26 membrii ai Comisiei juridice, de disciplină şi imunităţi . 

              În urma dezbaterilor, membrii Comisiei au hotărât, cu majoritate de voturi (o abţinere), să  propună plenului Camerei Deputaţilor respingerea propunerii legislative întrucât prevederile propuse încalcă dispoziţiile art.44 alin.(2) din Constituţia României, republicată, conform căruia „ proprietatea privată este garantată şi ocrotită în mod egal de lege, indiferent de titular.”

                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE ,                                   SECRETAR,
           Sergiu ANDON                                   George BĂEŞU
Red., consilier Cecilia Păduroiu

